**Secret Garden** er en norsk-irsk duo som spiller new age-musikk, også kalt neo-klassisk musikk. Duoen består av den irske fiolinisten Fionnuala Sherry og den norske komponisten og pianisten Rolf Løvland. De vant Eurovision Song Contest i 1995 med sangen «Nocturne», men er kanskje mest kjent for å stå bak sangen «You Raise Me Up».

Eurovision Song Contest
-----------------------

Secret Garden vant Eurovision Song Contest for Norge i 1995, med låten «Nocturne». Det var første og hittil siste gang at et overveiende instrumentelt stykke har vunnet Eurovision Song Contest, en kort norsk tekst på 25 ord ble innbakt i låten for å forsikre seg om at sangkonkurransens regler ble etterfulgt.

Den norske sangeren Gunnhild Tvinnereim, kjent fra Oslo Gospel Choir, framførte teksten under konkurransen i Dublin. I tillegg til Tvinnereim, hadde Secret Garden også med seg fløytespilleren Hans Fredrik Jacobsen og den svenske harpespilleren Åsa Jinder med på scenen.

Rolf Løvland komponerte også Norges første Eurovision Song Contest-vinner, «La det swinge», som vant i 1985.

Songs from a Secret Garden
--------------------------

Suksessen med «Nocturne» bidro til at duoens debutalbum *Songs from a Secret Garden* solgte godt i flere land verden over. På verdensbasis solgte plata over én million eksemplarer, hvilket innebar platinastatus i Norge og Sør-Korea, gullstatus i Irland, Hongkong og New Zealand, foruten å ligge to år på den amerikanske *Billboard New Age-lista* i 1996 og 1997.[]

Barbra Streisand omgjorde låten «Heartstrings» fra dette albumet til sangen «I've Dreamed Of You» inkludert på hennes *A Love Like Ours*-album. «Heartstrings» ble også framført under hennes private bryllup med James Brolin.[]

White Stones
------------

Albumet *White Stones* fulgte i 1997, og også det endte opp på topp ti på Billboard New Age-lista. *Dawn of a New Century*, som kom i 1999, *Dreamcatcher* fra 2001 samt *Once In a Red Moon* (2002) hadde også stor suksess i mange land.[]

Mest kjente sang
----------------

Secret Gardens mest kjente sang er nok «You Raise Me Up», framført i originalversjon av den irske sangeren Brian Kennedy – også han kjent fra Eurovision Song Contest. Sangen har blitt spilt inn på plate av en rekke artister, blant dem verdenskjente navn som Josh Groban, Westlife og Il Divo.

Dreamcatcher: Best of Secret Garden
-----------------------------------

Duoen ga ut albumet *Dreamcatcher: Best of Secret Garden* i forbindelse med sin turné i Australia og New Zealand i 2004. Albumet gikk til topps på to lokale hitlister: den australske New Age-lista samt ARIA Top 50.[]

Diskografi
----------

Secret Gardens album (i kronologisk rekkefølge):

* *Songs from a Secret Garden* (1995)
* *White Stones* (1997)
* *Fairytales* (1998)
* *Dawn of a New Century* (1999)
* *Dreamcatcher* (2001)
* *Once in a Red Moon* (2002)
* *Dreamcatcher: Best of Secret Garden* (2004, Australia)
* *Earthsongs* (2004)
* *Inside I'm Singing* (2007)
* *Winter Poem* (14. nov 2011)
* Just the Two of Us (2013)
* Live at Kilden - 20th Anniversary Concert (2016)
* You Raise Me Up - The Collection (2018)
* Storyteller (2019)
* Sacred Night (2020)
* Nocturne: The 25th Anniversary Collection (2020)

Referanser
----------

1. 1 2  Cathrine Berg-Jacobsen (13. mars 2015). «– Jeg grudde meg til å komme hjem etter seieren med «Nocturne»». nrk.no. Besøkt 3. januar 2017.

Eksterne lenker
---------------

* (en) Offisielt nettsted Rediger på Wikidata

* (en) Secret Garden – kategori av bilder, video eller lyd på Commons Rediger på Wikidata
* (en) Secret Garden på Discogs Rediger på Wikidata

* (en) Secret Garden på MusicBrainz Rediger på Wikidata

* (en) Secret Garden på Songkick Rediger på Wikidata

* (en) Secret Garden på Last.fm Rediger på Wikidata

* (en) Secret Garden på AllMusic Rediger på Wikidata

| Utmerkelser og prestasjoner |
| --- |
| Forrige vinner:**Irlands flagg Irland Paul Harrington og Charlie McGettiganmed «Rock 'n' Roll Kids»** | **Vinner av Eurovision Song Contest**(1995 med «Nocturne») | Neste vinner:**Irlands flagg Irland Eimear Quinnmed «The Voice»** |
| Forgjenger:**Elisabeth Andreasson og Jan Werner Danielsenmed «Duett»** | **Norge i Eurovision Song Contest**(1995) | Etterfølger:**Elisabeth Andreassenmed «I evighet»** |

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** LCCN **·** ISNI **·** BNF **·** BNF (data) **·** NKC **·** MusicBrainz **·** Discogs **·** AllMusic
 |